1.965/89 FORU DEKRETUA, abenduaren 26koa, Promoción de Infraestructuras Industriales Alavesas (PRINIA) SA izenarekin sozietate anonimo bat eratzea erabakitzen duena (1990-1-22ko ALHAO, 252. or.)
1972ko uztailaren 6an, Arabako Foru Aldundiak hitzarmen bat sinatu zuen Arabako Aurrezki Kutxa Probintzialarekin, Arabako Lurralde Historikoaren industria hedapena eta garapena sustatzearen inguruko kezkari erantzuteko, horren ondorioz onura garrantzitsuak eragingo litzaizkiokeelarik Arabako bizitzari. Hitzarmen horren bidez, aurrezki kutxak konpromisoa hartu zuen finantzatzeko Aldundiak adierazitako lurraldeko lursailen eskuratzea eta ondorengo urbanizazioa. Industria sustapenetarako lursail horiek aurrezki kutxaren izenean egongo lirateke, baina hirigintza kudeaketa Aldundiaren eskumen esklusiboa izango zen, hark baino ez baitzeukan ahalmena honako hauek zehazteko: eskuratu eta laga beharreko lursailak, erosketa eta salmenta prezioak, adjudikaziodunak, urbanizazio proiektuak eta kudeaketa horri buruzko beste edozein alderdi.
Kutxa Probintzialak kontu berezi bat irekita jarduketa eremu bakoitzeko egingo litzateke finantzaketa, kontzeptu guztiengatik egiten diren ordainketa eta diru sarrerekin, eta Espainiako Bankuak bere diru emaileei ordainduko lizkiekeen interesekin bat etorritako urteko interesa sortuko luke.
Izan ere, Goiaingo, Araiako, Lantarongo, Amurrioko, Aiarako, Litutxipiko eta Dulantziko industrialdeetarako kontuak ireki ziren, baina, azken kasu horretan, urbanizazio obra txiki batzuk ordaintzera mugatu zen, eta, beraz, kontua itxi egin zen, baita Amurriokoa ere, azalera osatu zelako.
Hitzarmen honen indarraldiko ia hiru bosturteko igaro ondoren, eta lortutako xedeak laburbilduta, aldeko azken balantzeak sustapen jarduera publikoan eragiteko modu horri eustea gomendatzen du, eta, beraz, komenigarria dirudi juridikoki egokiagoa den beste formula bat bilatzea, bereziki kudeaketa eta kontrol alderdiei dagokienez. Hala, eta indarrean dagoen legeriaren babesean, sozietate anonimo bat eratzea erabaki da, eta foru aldundia sozietate anonimo horretako kide izango litzateke hasieran; hala ere, Arabako udalak akziodun gisa eta lurralde historiko bereko aurrezki kutxa bat sartzeko aukera zabalik utzi da.
Fundazioaren kapitalari egindako ekarpen gisa, lursailen eta kontuen saldoen titulartasuna sozietate berriari helaraziko zaio, lehenengoak Arabako Aurrezki Kutxa Probintzialetik berreskuratu ondoren, zeinaren izenean ageri baitira jabetza erregistroan. Era berean, sozietatea subrogatu egingo da 1972ko uztailaren 6an Arabako Aurrezki Kutxa Probintzialarekin sinatutako hitzarmenetik Foru Aldundiarentzat eratorritako eskubide eta betebeharretan.
Horren ondorioz, diputatu nagusiorde eta Ogasun, Finantza eta Aurrekontu Sailaren arduradunaren eta Ekonomia eta Plangintzaren Sailaren arduradunaren proposamenez, eta Diputatuen Kontseiluak gaurko egunean egindako bilkuran aztertu ondoren, hauxe
XEDATZEN DUT: 
Lehenengoa
1.- Sozietate anonimo bat eratzea PROMOCION DE INFRAESTRUCTURAS INDUSTRIALES ALAVESAS SA izenarekin, zeinaren bazkide bakarra Arabako Foru Aldundia izango baita sozietatea eratzean.
2.- Aurreko paragrafoan adierazitako sozietatea pribatua da, eta Hirigintza Sozietateak Sortzeari buruzko maiatzaren 2ko 1.169/78 Errege Dekretuan eta harekin bat datozen gainerako legezko manuetan jasotakoa aplikatuko zaio. Gainera, Hirigintza Erakunde Bereziaren izaera du, Lurzoruaren Araubideari eta Hiri Antolamenduari buruzko Legearen Testu Bateginaren eta hura garatzeko xedapenen ondorioetarako.
Bigarrena
1.- Sozietatearen xedea izango da honako helburu hauetakoren bat edo batzuk betetzea, Arabako Lurralde Historikoan industria eraikinak eta lurzorua sustatzeko eta prestatzeko.
a) Azterlanak egitea, haietan edozein motatako hirigintza plan eta proiektuak sartuz, bai eta indarrean dagoen hirigintza legeriaren arabera haiek izapidetu eta onesteko dagokion ekimena gauzatzea.
b) Industria lurzorua prestatzera bideratutako ekintza urbanizatzailea gauzatzea, azpiegitura, urbanizazio eta zerbitzu zuzkidurako obrak eginez, eta hirigintza plangintza egikaritzeko behar den beste edozein ekintza gauzatzea.
c) Industriari lotutako industriak edo zerbitzuak hartzeko diren eraikinak eta instalazioak egitera bideratutako eraikuntza ekintza gauzatzea, baita hirigintza plangintzan jasotako komunitate ekipamenduko zuzkidurak egitea ere.
d) Hirigintza eta eraikuntza ekintzaren ondoriozko obrak eta zerbitzuak kudeatzea, ustiatzea eta mantentzea.
e) Aurrekoekin lotutako beste edozein xede, zuzenekoa zein berehalakoa; besteak beste, bere jarduerak hedatzea eta zabaltzea.
2.- Sozietatearen xedea betetzeko, sozietateak honako hauek egin ahal izango ditu:
a) Ondasun higigarrien edo higiezinen gaineko edozein motatako eskubideak eskuratu, eskualdatu, eratu, aldatu, trukatu eta iraungitzea, urbanizazioa eta eraikuntza ahalik eta ondoen gauzatzeko, bai eta haiek mantendu eta ustiatzea ere, bere jardun eremuaren barruan.
b) Hitzarmenak egitea eskumen arrazoiengatik helburuak lortzen lagundu behar duten erakundeekin.
c) Antolamenduaren ondoriozko orubeak sortuko dituzten lurzatiak kudeatzea, besterentzearen, azalera eskubidearen lagapenaren edo errentamenduaren bidez, baita aurretiaz ere.
d) Hirigintza plangintza egikaritzearen ondoriozko eraikinak eta instalazioak kudeatzea, besterentzearen edo errentamenduaren bidez.
e) Ezarritako zerbitzuak kudeatzea, harik eta toki korporazioak edo erakunde eskudunak formalki bere gain hartzen dituen arte.
f) Aurreko atalean adierazitako helburuak gauzatzea ahalbidetzeko beste edozein jarduera egitea.
Hirugarrena
1.- Eratzen den merkataritza konpainiak, 1976ko apirilaren 9ko Lurzoruaren Araubideari eta Hiri Antolamenduari buruzko Legearen Testu Bateginaren 64. artikuluaren 2. apartatuan ezarritakoaren arabera, bere xedeak betetzeko komeni diren jarduerak, lurzoruak eskuratzekoak, egin ahal izango ditu, eta Nahitaezko Desjabetzeari buruzko 1954ko abenduaren 16ko Legean eta 1957ko apirilaren 26ko Erregelamenduan jasotako onuradun izaera izango du. Desjabetze ahalmena Arabako Foru Aldundiari edo eskumena duen beste edozein hirigintza administraziori dagokio.
2.- Era berean, Lurzoruaren Araubideari eta Hiri Antolamenduari buruzko Legearen Testu Bateginaren 114. eta 115. artikuluen eta maiatzaren 2ko 1.169/78 Errege Dekretuaren 3. artikuluaren arabera, Sozietateak erakunde pribatu huts gisa edo hirigintza administrazio eskudunaren urbanizazio jarduketen emakidadun gisa jardun ahal izango du.
Laugarrena
Sozietatearen hasierako kapitala 250.000.000 pezetakoa izango da, 1.000.000 pezetako balio nominala duten 250 akziotan banatua, eta Arabako Foru Aldundiak % 100ean harpidetu eta ordainduko ditu. Kapital hori ordaintzeko, Arabako Foru Aldundiak 1972ko uztailaren 6an Arabako Kutxa Probintzialarekin sinatutako hitzarmenetik eratorritako lursailak, kontuen saldoak, eskubideak eta obligazioak jarriko dira.
Bosgarrena
Akzioak izendunak izango dira, eta, eskualdagarritasunari dagokionez, estatutuetan eta araudi espezifikoan horretarako ezarritako mugak bete beharko dituzte.
Seigarrena
Sozietatearen estatutuak onestea (foru dekretu honen eranskin gisa doaz).
Zazpigarrena
Eratzen den konpainiako bazkide bakarra Foru Aldundia den bitartean, Diputatuen Kontseiluak beteko ditu Batzar Orokorrari dagozkion eginkizunak.
Ogasun, Finantza eta Aurrekontu Sailak egingo du finantza kontrola.


[bookmark: _GoBack]Zortzigarrena
Hona hemen Administrazio Kontseiluaren hasierako osaera:
· Lehendakaria: Ekonomia eta Plangintza Sailaren foru diputatu arduraduna.
· Kideak:
· Bi kide, Lehendakaritzaren Sailaren proposamenez izendatuak.
· Bi kide, Ogasun, Finantza eta Aurrekontu Sailaren proposamenez izendatuak.
Bederatzigarrena
Baimena ematea Ogasun, Finantza eta Aurrekontu Sailaren arduradun Alberto Ansola Maiztegui jaunari Sozietatea erabat eratzeko behar diren egintzak burutzeko eta agiriak egilesteko eta, bereziki, dagokion eskritura publikoa formalizatzeko. Eskritura horretan, indarrean dagoen legeriak eskatzen dituen beste alderdi batzuen artean, Administrazio Kontseiluaren osaera eta karguak eta sozietatearen estatutuak jasoko dira, baita merkataritza konpainia kasuan kasuko erregistro publikoetan inskribatzeko eta foru dekretu honetan horri buruz ezarritakoarekin bat etorriz akzioak harpidetzeko beharrezkoak diren ordainketak egiteko ere.
Hamargarrena.
Sozietatea subrogatu egingo da industrialdeak finantzatzeko 1972ko uztailaren 6an Arabako Aurrezki Kutxa Probintzialarekin sinatutako hitzarmenetik Foru Aldundiarentzat eratortzen diren eskubide eta betebeharretan.
Hamaikagarrena
Foru dekretu hau Arabako Lurralde Historikoko Aldizkari Ofizialean argitaratzen den egunean bertan jarriko da indarrean.

